梅尧臣
送王道粹学士知亳州
古者二千石，高车驾青骊。
车前陈曲盖，车後建朱旗。
金鼓鸣两傍，壶浆拥通逵。
所以重威惠，所仰抚惸嫠。
景亳实钜屏，往俾国相之。
国相称疾还，正值民阻饥。
朝廷急恤养，选守莫与宜。
君尝曲海陵，政绩为众推。
今授辄辞命，大夫多飞绥。
屡上不得请，饬驭俄轻齎。
既体尧舜仁，又答稷禼知。
八月风渐高，木叶将披披。
郊原枣已剥，场圃黍可治。
必期宽赋敛，无乃息疲羸。
何当过苦县，肯暇观旧碑。